Bendegeweld: Twee mense by begrafnis geskiet | Maroela Media
Twee mense is Saterdag by die begrafnis van 'n bendelid in Ottery, Kaapstad, geskiet.
Adjudant-offisier November Filander, 'n woordvoerder van die Wes-Kaapse polisie, het gesê gewapende mans het skote tydens die begrafnis van Peter Meyer, wat Dinsdag vermoor is, gevuur. "'n 65-jarige vrou en 'n 21-jarige man is gewond. Die aanvallers het glo in 'n taxi gevlug," het Filander gesê.
Die blitspatrollie het 'n swart Mercedes agternagesit wat glo van die begraafplaas af weggejaag het. Die motor is in Strandfontein voorgekeer en vier vroue is in besit van twee onwettige vuurwapens gevind. Filander sê hulle sal bepaal of die skietery met dié vuurwapens verbind kan word.
In nog 'n bendeverwante-voorval is 'n 21-jarige man Saterdag in Steenberg aangekeer na 'n onwettige vuurwapen in sy besit gevind is. Volgens Filander het 'n skietery, omstreeks 17:30, tussen twee bendes in Parken Court uitgebreek. 'n 12-jarige seun en 'n 23-jarige man is in die bendes se kruisvuur gewond. Hulle sterk in die hospitaal aan.